《元日》
宋代·梅尧臣

昔遇风雪时，孤舟泊吴埭。
江潮未应浦，尽室坐相对。
行庖得海物，咸酸何琐碎。
久作北州人，食此欣已再。
是时值新岁，庆拜乃唯内。
草率具盘餐，约略施粉黛。
举杯更献酬，各尔祝鲐背。
咀橘齿病酸，目已惊老态。
岂意未几年，中路苦失配。
嘉辰众所喜，悲泪我何耐。
曩欢今已衰，日月不可赖。
前视四十春，空期此身在。
世事都厌闻。读书未忍退。
过目虽已忘，宁舍心久爱。
何当往京口，竹里翦荒秽。
行歌乐暮节，薪菽甘自刈。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。